UAB Dilina

Uždaroji akcinė bendrovė, įmonės kodas 303125752, Nemenčinės pl. 15D, LT-10105 Vilnius,

tel. 8 616 94917, el. paštas [rita@medicpro.lt](mailto:rita@medicpro.lt)

Paciento-gydytojo programėlės sukūrimo ir palaikymo paslaugų pirkimas

Derybų sąlygos

Turinys

[1. Bendrosios nuostatos 1](#_Toc60130412)

[2. Pirkimo objektas 2](#_Toc60130413)

[3. Tiekėjų kvalifikaciniai reikalavimai 2](#_Toc60130414)

[4. Pasiūlymų rengimas, pateikimas, keitimas 5](#_Toc60130415)

[5. Konkurso sąlygų paaiškinimas ir patikslinimas 6](#_Toc60130416)

[6. Pasiūlymų nagrinėjimas ir vertinimas 7](#_Toc60130417)

[7. Pasiūlymų atmetimo priežastys 9](#_Toc60130418)

[8. Derybos 10](#_Toc60130419)

[9. Sprendimas dėl laimėtojo nustatymo 10](#_Toc60130420)

[10. Pirkimo sutarties sąlygos 11](#_Toc60130421)

[11. Baigiamosios nuostatos 11](#_Toc60130422)

[12. Priedai 12](#_Toc60130423)

# Bendrosios nuostatos

* 1. UAB Dilina (toliau vadinama – Pirkėjas), įgyvendindama projektą „Inovatyvaus ir efektyvaus holistinio modelio taikymas poliligotų pacientų gydymui“ (Nr. 08.4.2-ESFA-K-616-01-0010), bendrai finansuojamą Europos Sąjungos struktūrinių fondų ir Lietuvos Respublikos lėšomis numato įsigyti: Paciento-Gydytojo programėlės (toliau – PGP) sukūrimo, personalo apmokymo ir programėlės palaikymo paslaugas.
  2. Vartojamos pagrindinės sąvokos, apibrėžtos **Projektų finansavimo ir administravimo taisyklėse, patvirtintose Lietuvos Respublikos finansų ministro 2014 m. spalio 8 d. įsakymu Nr. 1K-316** (toliau – Taisyklės).
  3. Pirkimas vykdomas vadovaujantis Taisyklėmis, Lietuvos Respublikos civiliniu kodeksu (toliau – Civilinis kodeksas), kitais teisės aktais bei derybų sąlygomis (toliau – Derybų sąlygos).
  4. Skelbimas apie pirkimą paskelbtas Europos Sąjungos fondų investicijų svetainėje [www.esinvesticijos.lt](http://www.esinvesticijos.lt) *.*
  5. Pirkimas atliekamas derybų būdu laikantis lygiateisiškumo, nediskriminavimo, abipusio pripažinimo, proporcingumo, skaidrumo principų.
  6. Deryboms neįvykus dėl to, kad nebuvo gauta nė vieno Pirkėjo nustatytus reikalavimus atitinkančio tiekėjo pasiūlymo, Pirkėjas pasilieka teisę pakartotinį pirkimą vykdyti Taisyklių 461.1 punkte nustatyta tvarka.
  7. Pirkėjo įgaliotas asmuo palaikyti tiesioginį ryšį su tiekėjais ir gauti iš jų su pirkimo procedūromis susijusius pranešimus: vyr. finansininkė Rita Varnienė, tel. 8 616 94917, el. paštas [rita@medicpro.lt](mailto:rita@medicpro.lt) .

# Pirkimo objektas

* 1. Perkamos PGP sukūrimo, personalo apmokymo ir palaikymo paslaugos (toliau - Paslaugos).
  2. Reikalavimai Paslaugoms nustatyti šių derybų sąlygų 1 priede pateiktoje techninėje specifikacijoje (toliau – Techninė specifikacija).
  3. Šis pirkimas į dalis neskirstomas, todėl pasiūlymas turi būti pateiktas visam nurodytam darbų kiekiui.
  4. Paslaugos turi būti suteiktos adresu J. Basanavičiaus g. 54, Utena iki 2022-03-23.
  5. Pirkimo sutartis gali būti pratęsta vieną kartą, ne ilgesniam nei 6 (šešių) mėn. laikotarpiui, jei bus atliekami reikšmingi projekto Nr. 08.4.2-ESFA-K-616-01-0010 veiklų vykdymo grafiko pakeitimai.

# Tiekėjų kvalifikaciniai reikalavimai

* 1. Tiekėjas, dalyvaujantis pirkime, turi atitikti šiuos minimalius ekonominės ir finansinės būklės, taip pat techninio ir profesinio pajėgumo kvalifikacijos reikalavimus (tiekėjo, neatitinkančio šių kvalifikacijos reikalavimų, pasiūlymas atmetamas):

|  |  |  |
| --- | --- | --- |
| Eil. Nr. | Kvalifikacijos reikalavimai | Kvalifikacijos reikalavimus įrodantys dokumentai |
|  | Tiekėjas nėra bankrutavęs, likviduojamas, su kreditoriais sudaręs taikos sutarties, sustabdęs ar apribojęs savo veiklos arba jo padėtis pagal šalies, kurioje jis registruotas, įstatymus nėra tokia pati ar panaši. Jam nėra iškelta restruktūrizavimo, bankroto byla arba nėra vykdomas bankroto procesas ne teismo tvarka, nėra siekiama priverstinio likvidavimo procedūros ar susitarimo su kreditoriais arba jam nėra vykdomos analogiškos procedūros pagal šalies, kurioje jis registruotas, įstatymus. | Valstybės įmonės Registrų centro arba atitinkamos užsienio šalies institucijos išduotas dokumentas, patvirtinantis, kad tiekėjas nėra bankrutavęs, likviduojamas, jam nėra iškelta restruktūrizavimo, bankroto byla ar vykdomas bankroto procesas ne teismo tvarka, nėra siekiama priverstinio likvidavimo procedūros ar susitarimo su kreditoriais, arba išrašas iš teismo sprendimo, išduotas ne anksčiau kaip 60 dienų iki pasiūlymų pateikimo termino pabaigos. Jei dokumentas išduotas anksčiau, tačiau jo galiojimo terminas ilgesnis nei pasiūlymų pateikimo terminas, toks dokumentas yra priimtinas. Pateikiama tinkamai patvirtinta dokumento kopija\* arba laisvos formos tiekėjo raštiškas patvirtinimas, kad jis atitinka šiame punkte nurodytą kvalifikacijos reikalavimą. |
|  | Tiekėjo teigiamas vidutinis metinis grynasis pelnas per pastaruosius 3 (trejus) finansinius metus arba per laikotarpį nuo tiekėjo įregistravimo dienos, jeigu tiekėjas vykdė veiklą trumpiau nei 3 (trejus) finansinius metus. | Pelno (nuostolių) ataskaitos už pastaruosius 3 (trejus) finansinius metus arba per laikotarpį nuo tiekėjo įregistravimo dienos, jeigu tiekėjas vykdė veiklą trumpiau nei 3 (trejus) finansinius metus. |
|  | Tiekėjas turi būti apsidraudęs IT profesinės civilinės atsakomybės draudimu jo pasiūlyme nurodytai arba didesnei sumai. | IT profesinės civilinės atsakomybės draudimo polisas. |
|  | Tiekėjas per pastaruosius 3 metus arba per laiką nuo jo įregistravimo dienos (jeigu tiekėjas vykdė veiklą trumpiau kaip 3 metus) įvykdė arba vykdo šias panašaus pobūdžio Paslaugų teikimo sutartis: | Tiekėjo vadovo ar jo įgalioto asmens pasirašyta (-as) įvykdytos (-ų) ar vykdomos (-ų) sutarties (-čių) sąrašas, nurodant:   1. užsakovą; 2. sutarties vertę ir/arba įvykdytos sutarties dalies vertę; 3. sudarymo ir/arba įvykdymo datas; 4. kontaktinį asmenį. |
|  | Duomenų perdavimo, apdorojimo ir saugojimo informacinės sistemos arba posistemės kūrimo sutartį, kurios vertė ir/arba įvykdytos sutarties dalies vertė ne mažesnė kaip 100000 (šimtas tūkstančių) eurų be PVM. Panašaus pobūdžio sutartimi šiuo atveju yra laikoma ta sutartis, kurios metu realizuota arba modifikuota informacinė sistema arba posistemė, atitinkanti šiuos reikalavimus:   1. sukurta panaudojant internetines technologijas (ASP.NET, ASP.NET Core arba lygiavertes); 2. duomenų valdymui naudoja MS SQL / NoSQL duomenų bazių valdymo sistemas arba lygiavertes. | Pateikti 3.1.4. punkte prašomus dokumentus. |
|  | Mobiliosios programėlės kūrimo sutartį, kurios vertė ir/arba įvykdytos sutarties dalies vertė ne mažesnė kaip 50000 (penkiasdešimt tūkstančių) eurų be PVM. Panašaus pobūdžio sutartimi yra laikoma ta sutartis, kurios metu realizuota arba modifikuota mobilioji programėlė, panaudojant mobiliųjų platformų programavimo technologijas. | Pateikti 3.1.4. punkte prašomus dokumentus. |
|  | Tiekėjas sutarties vykdymui privalo turėti kvalifikuotus specialistus, kurie atitiktų žemiau nurodytus minimalius reikalavimus. Tas pats asmuo gali būti siūlomas į daugiau negu vieną poziciją. | Tiekėjo specialistų, atsakingų už sutarties vykdymą, sąrašas. Pateikti reikalaujamą kvalifikaciją ir patirtį įrodančius detalius gyvenimo aprašymus (CV), kuriame turi būti nurodyta informacija apie reikalaujamą profesinę patirtį (dalyvavimą projektuose) ir kompetencijas. Jei specialistas yra ne tiekėjo darbuotojas, privaloma pateikti sutarties, sudarytos su atitinkamos srities specialistu, kopiją ar kitą įrodantį dokumentą, kad vykdant pirkimo sutartį, tiekėjui specialisto paslaugos bus prieinamos. |
|  | Projekto techninis vadovas:   1. aukštąjį išsilavinimą; 2. ne trumpesnę nei 5 (penkių) metų darbo patirtį vadovaujant programinės įrangos kūrimo ir/arba modifikavimo projektams. | Pateikti 3.1.6. punkte prašomus dokumentus. |
|  | Informacinių sistemų architektas:   1. aukštąjį išsilavinimą; 2. ne trumpesnę nei 5 (penkių) metų darbo patirtį kuriant informacines sistemas arba posistemes Microsoft arba lygiaverčių technologijų pagrindu. | Pateikti 3.1.6. punkte prašomus dokumentus ir informacinių technologijų architekto/projektuotojo kvalifikaciją įrodantį sertifikatą - Microsoft Certified IT Professional (MCITP) arba Microsoft Certified Professional Developer (MCPD) arba Microsoft Certified Sulotinos Developer (MCSD) arba kitą lygiavertį, tarptautiniu mastu pripažįstamą sertifikatą, arba kitus lygiaverčius įrodymus. |
|  | Taikomųjų sistemų programuotojas:   1. aukštąjį išsilavinimą; 2. ne trumpesnę nei 3 (trejų) metų darbo patirtį programuojant ar modifikuojant informacines sistemas Microsoft arba lygiaverčių technologijų pagrindu. | Pateikti 3.1.6. punkte prašomus dokumentus ir specialisto kvalifikaciją įrodantį sertifikatą - Microsoft Certified IT Professional (MCITP) arba Microsoft Certified Professional Developer (MCPD) arba Microsoft Certified Solutions Developer (MCSD) arba kitą lygiavertį, tarptautiniu mastu pripažįstamą sertifikatą, arba kitus lygiaverčius įrodymus. |

\* Pastabos:

1) jeigu tiekėjas negali pateikti nurodytų dokumentų, nes atitinkamoje šalyje tokie dokumentai neišduodami arba toje šalyje išduodami dokumentai neapima visų keliamų klausimų – pateikiama priesaikos deklaracija arba oficiali tiekėjo deklaracija;

2) dokumentų kopijos yra tvirtinamos tiekėjo ar jo įgalioto asmens parašu, nurodant žodžius „Kopija tikra“ ir pareigų pavadinimą, vardą (vardo raidę), pavardę, datą ir antspaudą (jei turi).

* 1. Jei bendrą pasiūlymą pateikia ūkio subjektų grupė, šių konkurso sąlygų 3.1.1 ir 3.1.2 punktuose nustatytus kvalifikacijos reikalavimus turi atitikti ir pateikti nurodytus dokumentus kiekvienas ūkio subjektų grupės narys atskirai, o šių konkurso sąlygų 3.1.3 – 3.1.6 punktuose nustatytus kvalifikacijos reikalavimus turi atitikti ir pateikti nurodytus dokumentus bent vienas ūkio subjektų grupės narys arba visi ūkio subjektų grupės nariai kartu.
  2. Tiekėjo pasiūlymas atmetamas, jeigu apie nustatytų reikalavimų atitikimą jis pateikė melagingą informaciją, kurią Pirkėjas gali įrodyti bet kokiomis teisėtomis priemonėmis.
  3. Jei pirkimo procedūrose dalyvauja ūkio subjektų grupė, ji pateikia jungtinės veiklos sutartį arba tinkamai patvirtintą jos kopiją. Jungtinės veiklos sutartyje turi būti nurodyti kiekvienos šios sutarties šalies įsipareigojimai vykdant numatomą su Pirkėju sudaryti pirkimo sutartį, šių įsipareigojimų vertės dalis, įeinanti į bendrą pirkimo sutarties vertę. Jungtinės veiklos sutartis turi numatyti solidarią visų šios sutarties šalių atsakomybę už prievolių Pirkėjui nevykdymą. Taip pat jungtinės veiklos sutartyje turi būti numatyta, kuris asmuo atstovauja ūkio subjektų grupei (su kuo pirkėjas turėtų bendrauti pasiūlymo vertinimo metu kylančiais klausimais ir teikti su pasiūlymo įvertinimu susijusią informaciją, kuriam partneriui suteikti įgaliojimai pateikti pasiūlymą, jį pasirašyti, sudaryti sutartį).

# Pasiūlymų rengimas, pateikimas, keitimas

* 1. Pateikdamas pasiūlymą tiekėjas sutinka su šiomis konkurso sąlygomis ir patvirtina, kad jo pasiūlyme pateikta informacija yra teisinga ir apima viską, ko reikia tinkamam pirkimo sutarties įvykdymui.
  2. Pasiūlymas turi būti pateikiamas raštu, pasirašytas tiekėjo arba jo įgalioto asmens.
  3. Tiekėjo pasiūlymas bei kita korespondencija pateikiama lietuvių kalba.
  4. Tiekėjas kainos pasiūlymą privalo pateikti pagal Derybų sąlygų 2 priede pateiktą formą. Pasiūlymas teikiamas užklijuotame voke. Ant voko turi būti užrašytas Pirkėjo pavadinimas, adresas, pirkimo pavadinimas, tiekėjo pavadinimas ir adresas*.* Ant voko taip pat gali būti užrašas „Neatplėšti iki pasiūlymų pateikimo termino pabaigos“. Vokas su pasiūlymu grąžinamas jį atsiuntusiam tiekėjui, jeigu pasiūlymas pateiktas neužklijuotame voke.
  5. Pasiūlymą sudaro tiekėjo raštu pateiktų dokumentų visuma:
     1. užpildyta pasiūlymo forma, parengta pagal šių pirkimo konkurso sąlygų 2 priedą;
     2. konkurso sąlygose nurodytus minimalius kvalifikacijos reikalavimus pagrindžiantys dokumentai;
     3. jungtinės veiklos sutartis arba tinkamai patvirtinta jos kopija, jei bendrą pasiūlymą teikia ūkio subjektų grupė;
     4. kita Derybų sąlygose prašoma informacija ir (ar) dokumentai.
  6. Tiekėjas gali pateikti tik vieną pasiūlymą – individualiai arba kaip ūkio subjektų grupės narys. Jei tiekėjas pateikia daugiau kaip vieną pasiūlymą arba kaip ūkio subjektų grupės narys dalyvauja teikiant kelis pasiūlymus, visi tokie pasiūlymai bus atmesti.
  7. Tiekėjas, pateikdamas pasiūlymą, turi siūlyti visą nurodytą paslaugų apimtį.
  8. Tiekėjams nėra leidžiama pateikti alternatyvių pasiūlymų. Tiekėjui pateikus alternatyvų pasiūlymą, jo pasiūlymas ir alternatyvus pasiūlymas (alternatyvūs pasiūlymai) bus atmesti.
  9. Pasiūlymas turi būti pateiktas iki 2021 m. vasario mėn. 12 d. 17 val. 00 min (Lietuvos Respublikos laiku) atsiuntus jį paštu, per pasiuntinį ar tiesiogiai atvykus adresu Nemenčinės pl. 15D, LT-10105 Vilnius, darbo dienomis nuo 9 iki 17 valandos.
  10. Pirkėjas neatsako už pašto vėlavimus ar kitus nenumatytus atvejus, dėl kurių pasiūlymai nebuvo gauti ar gauti pavėluotai. Pavėluotai gauti pasiūlymai neatplėšiami ir grąžinami tiekėjui registruotu laišku.
  11. Pasiūlymuose nurodoma paslaugų kaina pateikiama eurais, turi būti išreikšta ir apskaičiuota taip, kaip nurodyta šių konkurso sąlygų 2 priede. Apskaičiuojant kainą, turi būti atsižvelgta į visą šių Derybų sąlygų 1 priede nurodytą darbų apimtį, kainos sudėtines dalis, į techninės specifikacijos reikalavimus ir pan. Į paslaugų kainą turi būti įskaityti visi mokesčiai ir visos tiekėjo išlaidos.
  12. Pasiūlymas turi galioti ne trumpiau nei iki 2021 m. kovo 1 d. Jeigu pasiūlyme nenurodytas jo galiojimo laikas, laikoma, kad pasiūlymas galioja tiek, kiek numatyta pirkimo dokumentuose.
  13. Kol nesibaigė pasiūlymų galiojimo laikas, Pirkėjas turi teisę prašyti, kad tiekėjai pratęstų jų galiojimą iki konkrečiai nurodyto laiko. Tiekėjas gali atmesti tokį prašymą.
  14. Nesibaigus pasiūlymų pateikimo terminui Pirkėjas turi teisę jį pratęsti. Apie naują pasiūlymų pateikimo terminą Pirkėjas praneša raštu visiems tiekėjams, gavusiems konkurso sąlygas bei paskelbia apie tai Europos Sąjungos fondų investicijų svetainėje [www.esinvesticijos.lt](http://www.esinvesticijos.lt).
  15. Tiekėjas iki galutinio pasiūlymų pateikimo termino turi teisę pakeisti arba atšaukti savo pasiūlymą. Toks pakeitimas arba pranešimas, kad pasiūlymas atšaukiamas, pripažįstamas galiojančiu, jeigu Pirkėjas jį gauna pateiktą raštu iki pasiūlymų pateikimo termino pabaigos.

# Konkurso sąlygų paaiškinimas ir patikslinimas

* 1. Pirkėjas atsako į kiekvieną tiekėjo rašytinį prašymą paaiškinti pirkimo sąlygas, jeigu prašymas gautas ne vėliau kaip prieš 3 darbo dienas iki pirkimo pasiūlymų pateikimo termino pabaigos. Į laiku gautą tiekėjo prašymą paaiškinti konkurso sąlygas Pirkėjas atsako ne vėliau kaip per 2 darbo dienas nuo jo gavimo dienos ir ne vėliau kaip likus 2 darbo dienoms iki pasiūlymų pateikimo termino pabaigos. Pirkėjas, atsakydamas tiekėjui, kartu siunčia paaiškinimus ir visiems kitiems tiekėjams, kuriems jis pateikė konkurso sąlygas, bet nenurodo, kuris tiekėjas pateikė prašymą paaiškinti konkurso sąlygas.
  2. Nesibaigus pasiūlymų pateikimo, bet ne vėliau kaip likus 2 darbo dienoms iki pasiūlymų pateikimo termino pabaigos, Pirkėjas turi teisę savo iniciatyva paaiškinti, patikslinti konkurso sąlygas.
  3. Jei paskelbus kvietimą dalyvauti pirkime yra keičiama pasiūlymams parengti reikalinga informacija, taip pat kai tiekėjams teikiami dokumentų paaiškinimai (patikslinimai) (pavyzdžiui, keičiami ir (ar) tikslinami kvalifikacijos reikalavimai), Pirkėjas Taisyklių 458 punkte nustatyta tvarka paskelbia pakeistą kvietimą dalyvauti pirkime.
  4. Pirkėjas nerengs susitikimų su tiekėjais dėl pirkimo dokumentų paaiškinimų.
  5. Bet kokia informacija, konkurso sąlygų paaiškinimai, pranešimai ar kitas pirkėjo ir tiekėjo susirašinėjimas yra vykdomas šiame punkte nurodytu telefonu arba elektroniniu paštu. Tiesioginį ryšį su tiekėjais įgalioti palaikyti: vyr. finansininkė Rita Varnienė, tel. 8 616 94917, el. paštas [rita@medicpro.lt](mailto:rita@medicpro.lt) .

# Pasiūlymų nagrinėjimas ir vertinimas

* 1. Vokų atplėšimo procedūra vyks 2021 m. vasario 15 d. 9 val. 30 min. (Lietuvos Respublikos laiku), dalyviams nedalyvaujant.
  2. Pirkėjas užtikrina, kad pateiktuose pasiūlymuose pateiktos kainos nebus sužinotos anksčiau nei pasiūlymų pateikimo terminas, nurodytas Derybų sąlygų 6.1 punkte.
  3. Pasiūlymų nagrinėjimo, vertinimo ir palyginimo procedūras atlieka Pirkėjo sudaryta ekspertų komisija (toliau - Komisija), tiekėjams ar jų įgaliotiems atstovams nedalyvaujant.
  4. Komisija nagrinėja:
     1. ar tiekėjai pasiūlymuose pateikė tikslius ir išsamius duomenis apie savo kvalifikaciją ir ar tiekėjo kvalifikacija atitinka minimalius kvalifikacijos reikalavimus;
     2. ar tiekėjai pasiūlyme pateikė visus duomenis, dokumentus ir informaciją, apibrėžtą šiose Derybų sąlygose ir ar pasiūlymas atitinka šiose Derybų sąlygose nustatytus reikalavimus;
     3. ar nebuvo pasiūlytos neįprastai mažos kainos;
  5. Komisija priima sprendimą dėl kiekvieno pasiūlymą pateikusio tiekėjo minimalių kvalifikacijos duomenų atitikties konkurso sąlygose nustatytiems reikalavimams. Jeigu tiekėjas pateikė netikslius ar neišsamius duomenis apie savo kvalifikaciją, Komisija prašo tiekėją šiuos duomenis papildyti arba paaiškinti per protingą terminą, kuris negali būti trumpesnis nei 3 darbo dienos. Teisę dalyvauti tolesnėse pirkimo procedūrose turi tik tie tiekėjai, kurių kvalifikacijos duomenys atitinka pirkėjo keliamus reikalavimus.
  6. Iškilus klausimams dėl pasiūlymų turinio ir Komisijai raštu paprašius šiuos duomenis paaiškinti arba patikslinti, tiekėjai privalo per Komisijos nurodytą protingą terminą, kuris negali būti trumpesnis nei 3 darbo dienos, pateikti raštu papildomus paaiškinimus nekeisdami pasiūlymo esmės.
  7. Jeigu pateiktame pasiūlyme Komisija randa pasiūlyme nurodytos kainos apskaičiavimo klaidų, ji privalo raštu paprašyti tiekėjų per jos nurodytą protingą terminą ištaisyti pasiūlyme pastebėtas aritmetines klaidas, nekeičiant vokų su pasiūlymais atplėšimo posėdžio metu paskelbtos kainos. Taisydamas pasiūlyme nurodytas aritmetines klaidas, tiekėjas neturi teisės atsisakyti kainos sudedamųjų dalių arba papildyti kainą naujomis dalimis.
  8. Kai pateiktame pasiūlyme nurodoma neįprastai maža kaina, Komisija turi teisę, o ketindama atmesti pasiūlymą – privalo tiekėjo raštu paprašyti per Komisijos nurodytą protingą terminą pateikti neįprastai mažos pasiūlymo kainos pagrindimą, įskaitant ir detalų kainų sudėtinių dalių pagrindimą.
  9. Pasiūlymuose nurodytos kainos bus vertinamos eurais.
  10. Pirkėjo neatmesti pasiūlymai vertinami pagal ekonomiškai naudingiausio pasiūlymo vertinimo kriterijų.
  11. Pasiūlymų vertinimo kriterijai:

| Eil. Nr. | Vertinimo kriterijai | | Funkcinio parametro lyginamasis svoris | Lyginamasis svoris ekonominio naudingumo įvertinime |
| --- | --- | --- | --- | --- |
| 1. | Pasiūlymo kaina (C) | |  | X = 40 |
| 2. | Paslaugų teikimo strategija, jos išsamumas ir nuoseklumas (T1) | |  | Y1 = 40 |
| 2.1 | Parametras P11 Projekto tikslų ir specifikos supratimas, siūlomo projekto vykdymo strategijos aiškumas, vientisumas, pagrįstumas. | R11 (0 – 100 balų) | L11 = 0,5 |  |
| 2.2 | Parametras P12 Siūlomo sprendimo atitikimas funkciniams bei techniniams reikalavimams. | R12  (0 – 100 balų) | L12 = 0,5 |  |
| 3. | Valdymo plano optimalumas ir rizikų suvokimas (T2) | | | Y2 = 20 |
| 3.1 | Parametras P21  Projekto darbų išdėstymo racionalumas ir neprieštaringumas bei laiko sąnaudų projekto darbams optimalumas. | R21 (0 – 100 balų) | L21 = 0,7 |  |
| 3.2 | Parametras P22  Rizikos faktorių suvokimas, pasiūlyti rizikos sprendimo būdai bei jų pagrįstumas, kokybės valdymo plano racionalumas. | R22  (0 – 100 balų) | L22 = 0,3 |  |

* + 1. Ekonominis naudingumas (*S*) apskaičiuojamas sudedant tiekėjo pasiūlymo kainos (*C*) ir kitų kriterijų (*T*) balus:
    2. Pasiūlymo kainos (*C*) balai apskaičiuojami mažiausios pasiūlytos kainos (*Cmin*) ir vertinamo pasiūlymo kainos (*Cp*) santykį padauginant iš kainos lyginamojo svorio (*X*):
    3. Kriterijų (*T*) balai apskaičiuojami sudedant atskirų kriterijų (*Ti*) balus:
    4. Kriterijaus (*Ti*) balai apskaičiuojami šio kriterijaus parametrų įvertinimų (*Ps*) sumą padauginant iš vertinamo kriterijaus lyginamojo svorio (*Yi*):

Kriterijaus parametro įvertinimas (*Ps*) apskaičiuojamas parametro reikšmę (*Rp*) palyginant su geriausia to paties parametro reikšme *Rmax* (didžiausia parametrų *P11, P12, P21, P22* reikšmė laikoma geriausia) ir padauginant iš vertinamo kriterijaus parametro lyginamojo svorio (*Ls*), apvalinant iki skaičiaus šimtųjų dalių:

* 1. Kiekvienas pasiūlymo vertinimo kriterijaus parametras vertinamas balais nuo 0 iki 100, daugiau balų skiriama už geresnį pasiūlymą. Geriausiu laikomas tas pasiūlymas, kuris gauna didžiausią balų sumą.
  2. Siekiant palengvinti vertinimą ir suvienodinti galimas balų interpretacijas, 100 balų skalė padalinta į kokybinius intervalus:

1. Silpnai: 0 – 19 balų
2. Patenkinamai: 20 – 39 balai
3. Vidutiniškai: 40 – 59 balai
4. Gerai: 60 – 79 balai
5. Puikiai: 80 – 100 balų

|  |  |
| --- | --- |
| Vertinimas | Aprašymas |
| Visiems parametrams  Silpnai 0 – 19 | Pasiūlymo atitikimas techninės užduoties sąlygoms pagal šį kriterijaus parametrą yra tik formalus, nepakankamai pagrįstas pasiūlyme pristatomais sprendimais ir parodyta kompetencija. Neaprašyti svarbūs komponentai ar darbai, deklaruojami techninės užduoties reikalavimai, o ne aprašomi jų pasiekimo būdai, įžvelgiama rizika, kad nebus pasiektas kokybiškas rezultatas ar rodikliai pagal atitinkamą kriterijaus parametrą. |
| 2 kriterijus : Paslaugų teikimo strategija, jos išsamumas ir nuoseklumas (T1) | |
| **Parametras P11 :** Projekto tikslų ir specifikos supratimas, siūlomo projekto vykdymo strategijos aiškumas, vientisumas, pagrįstumas. | |
| Patenkinamai  20 – 39 | Projekto tikslų ir aplinkos analizė pateikta apibendrintai, mažai susieta su pasiūlyme pateiktais sprendimais. Paslaugų teikimo strategija nėra aiški, pateikta apibendrintai arba fragmentiškai, mažai susieta su pasiūlyme pateiktais sprendimais. |
| Vidutiniškai  40 – 59 | Pasiūlyme analizuojami projekto tikslai bei aplinka, tačiau nėra išsamiai parodyta, kokiomis priemonėmis bus siekiama konkrečių tikslų. Pateikta vieninga projekto tikslus atitinkanti Paslaugų teikimo strategija, tačiau yra neaiškumų, neturinčių įtakos projekto įgyvendinimui. |
| Gerai  60 – 79 | Pasiūlyme išanalizuoti projekto tikslai bei aplinka, jų suvokimas atitinka techninės užduoties nuostatas, parodytos konkrečios priemonės tikslams pasiekti. Pasiūlyme pateikta vieninga projekto vykdymo strategija, atitinkanti projekto tikslus, parodytos visų projekto dalių tarpusavio sąsajos ir pagrįstos jų užtikrinimo priemonės. Numatytos ir pagrįstos veiklos ir ištekliai užtikrinantys sėkmingą ir savalaikį projekto įgyvendinimą. |
| Puikiai  80 – 100 | Pasiūlyme išsamiai išanalizuoti projekto tikslai bei aplinka, jų suvokimas visiškai atitinka techninės užduoties nuostatas, parodytos konkrečios priemonės tikslams pasiekti. Pasiūlyme pateikta vieninga paslaugų teikimo strategija, atitinkanti projekto tikslus, parodytos visų projekto dalių tarpusavio sąsajos ir pagrįstos jų užtikrinimo priemonės, strategija yra grindžiama analogiškų projektų įgyvendinimo analize bei tarptautiniu mastu pasiteisinusiais metodais ir priemonėmis. Aiškiai, konkrečiai ir be perteklinės informacijos bei atsižvelgiant į projekto organizacinę aplinką ir programinės įrangos ypatumus pateikiamos veiklos ir ištekliai, būtini sėkmingam projekto įgyvendinimui, nurodomas šių veiklų įgyvendinimo sąlygos ir kriterijai. Projekto įgyvendinimo strategija minimizuoja vėlavimo, nekokybiškų rezultatų ir kitas projekto nesėkmingo įgyvendinimo rizikas. |
| **Parametras P12 :** Siūlomo sprendimo atitikimas funkciniams bei techniniams reikalavimams. | |
| Patenkinamai  20 – 39 | Pateikiami neišsamiai aprašyti ir technologiškai prieštaringi techniniai sprendiniai ir reikalavimų realizavimo būdai, keliantys projekto vėlavimo ar nekokybiškų rezultatų riziką. |
| Vidutiniškai  40 – 59 | Aprašyti numatomi techniniai sprendiniai bei reikalavimų realizavimo būdai ir metodai, tačiau nėra pagrįsti jų pasirinkimo kriterijai. Siūlomi sprendimai ir metodai nėra orientuoti į projekto specifiką ir ypatumus. Nėra aiškiai aprašytos ir detalizuotos siekiamo sukurti sprendimo charakteristikos. Siekiamas sukurti sprendimas yra rizikingas atsižvelgiant į keliamus projekto ribojimus. Siekiamo sukurti sprendimo plėtros galimybės yra ribotos arba reikalaujančios daug išteklių. Sprendimo architektūra turi technologinių ar integralumo prieštaravimų ar realizavimo rizikų. |
| Gerai  60 - 79 | Pateikiami detaliai aprašyti siekiami sukurti techniniai sprendiniai bei reikalavimų realizavimo būdai ir metodai, kurie dalinai grindžiami projekto specifika ir ypatumais. Siekiamas sukurti sprendimas nėra rizikingas atsižvelgiant į keliamus projekto ribojimus. Aiškiai aprašyta siekiamo realizuoti sprendimo architektūra ir technologijos, tačiau sprendimo architektūra reikalaus reikšmingų žmogiškųjų ir laiko išteklių siekiant sprendimą vystyti ar įgyvendinti pakeitimus. Siūlomas sprendimas yra tik daliniai orientuotas į naudojimosi patogumą, galimi pertekliniai naudotojų veiksmai naudojantis sprendimu. Sprendimo architektūra turi nedidelių technologinių ar integralumo prieštaravimų ar realizavimo rizikų. |
| Puikiai  80 – 100 | Pateikiami detaliai aprašyti siūlomi techniniai sprendiniai bei reikalavimų realizavimo būdai ir metodai, kurie grindžiami projekto specifika ir ypatumais, pasiteisinusių analogiškų reikalavimų realizavimo praktika. Aiškiai ir detaliai aprašyta siekiamo realizuoti sprendimo architektūra ir technologijos, sprendimo architektūra sudaro sąlygas lengvai ir be didelių žmogiškųjų bei laiko išteklių vystyti sprendimą, sparčiai prisitaikyti prie išorinės aplinkos keliamų reikalavimų bei realizuoti pakeitimus. Siūlomas realizuoti sprendimas nėra rizikingas atsižvelgiant į keliamus projekto ribojimus, kokybišką sprendimo įdiegimą užtikrinančios priemonės yra suderintos su siūlomo sprendimo ypatumais bei grindžiamos tarptautine pasiteisinusių analogiškų sprendimų diegimo praktika. Siūlomas sprendimas yra orientuotas į naudojimosi patogumą, numatytos duomenų įvedimo korektiškumo galimybės, kurioms realizuoti maksimaliai išnaudojami susijusių informacinių sistemų ištekliai, minimizuojami galimi pertekliniai naudotojų veiksmai. Sprendimo architektūra neturi technologinių ar integralumo prieštaravimų ar realizavimo rizikų. |
| **3 kriterijus :** Valdymo plano optimalumas ir rizikų suvokimas (T2) | |
| **Parametras P21** : Projekto darbų išdėstymo racionalumas ir neprieštaringumas bei laiko sąnaudų projekto darbams optimalumas. | |
| Patenkinamai  20 – 39 | Pateiktas projekto darbų vykdymo planas nepakankamai detalus arba blogai struktūrizuotas, neparodomi kai kurie nepagrindiniai darbai, nepakankamai pagrįsta darbų tarpusavio sąsaja. Pateiktas schematiškas projekto darbų grafikas, tačiau negalima tiksliai įvertinti konkretiems darbams numatytų laiko sąnaudų. |
| Vidutiniškai  40 – 59 | Pateiktas detalus ir racionalus projekto darbų vykdymo planas, pagrįsta darbų tarpusavio sąsaja, tačiau yra neesminių trūkumų ar prieštaravimų. Pateiktas detalus projekto darbų grafikas, darbams skirti terminai pagrįsti, tačiau yra neesminių trūkumų ar prieštaravimų. |
| Gerai  60 – 79 | Pateiktas aiškus, detalus ir racionalus projekto darbų vykdymo planas, pagrįsta darbų tarpusavio sąsaja, logiškai atitinkanti pagrindinius darbų rezultatus. Pateiktas aiškus ir detalus projekto darbų grafikas, darbams skirti terminai pagrįsti ir paaiškinti, numatytos galimos alternatyvos. |
| Puikiai  80 – 100 | Pateiktas aiškus, detalus ir efektyvus projekto darbų vykdymo planas, darbų seka, labai gerai pagrįsta jų tarpusavio sąsaja, parodyta, kad sudarant planą siekta optimizuoti žmonių išteklių naudojimą, numatomos alternatyvos sprendžiant problemas dėl vėlavimo ar darbų persidengimo, parodyta plano sąsaja su kitomis pasiūlymo dalimis bei bendra projekto įgyvendinimo metodologija. Pateiktas aiškus, detalus ir efektyvus projekto darbų grafikas, darbams skirti terminai pagrįsti ir išsamiai paaiškinti, siejant su ekspertų funkcijomis, parodyta, kad sudarant planą siekta optimizuoti žmonių išteklių naudojimą, numatytos galimos alternatyvos. |
| **Parametras P22 :** Rizikos faktorių suvokimas, pasiūlyti rizikos sprendimo būdai bei jų pagrįstumas, kokybės valdymo plano racionalumas. | |
| Patenkinamai  20 – 39 | Pateiktas projekto darbų vykdymo planas nepakankamai detalus arba blogai struktūrizuotas, neparodomi kai kurie nepagrindiniai darbai, nepakankamai pagrįsta darbų tarpusavio sąsaja. Pateiktas schematiškas projekto darbų grafikas, tačiau negalima visiškai tiksliai įvertinti konkretiems darbams numatytų laiko sąnaudų. |
| Vidutiniškai  40 – 59 | Pateikta išsami rizikos veiksnių analizė, pasiūlyti pagrįsti jų išvengimo ir sprendimo būdai, tačiau yra neesminių trūkumų, prieštaravimų ar neatitikimų projekto tikslams. Pateiktas detalus ir racionalus koordinavimo ir kokybės valdymo planas, susietas su kitomis pasiūlymo dalimis, tačiau yra neesminių trūkumų ar prieštaravimų. |
| Gerai  60 – 79 | Pateikta išsami rizikos veiksnių analizė, pasiūlyti jų sprendimo būdai ir priemonės rizikai išvengti, pagrįstos siūlomų techninių sprendimų ypatybėmis ir tinkamai susietos su projekto darbų bei ekspertų funkcijomis, numatytos projekto įgyvendinimo plane. Pateiktas aiškus, detalus ir racionalus koordinavimo ir kokybės valdymo planas, paremtas standartine metodologija, susietas su kitomis pasiūlymo dalimis. Parodytas Pirkėjo vaidmuo ir aprašyta logistika bei sprendimų derinimo procedūros. |
| Puikiai  80 – 100 | Pateikta išsami rizikos veiksnių analizė, pagrįsta siūlomų techninių sprendimų ypatybėmis, projekto aplinka, Lietuvos ir užsienio praktikos analize. Pasiūlytos efektyvios priemonės rizikai išvengti, šiuolaikiški įvairius aspektus apimantys problemų sprendimo būdai, kurie tinkamai atsispindi techniniuose sprendimuose, projekto darbų bei ekspertų funkcijų aprašyme, projekto valdymo ir darbų vykdymo plane. Pateiktas aiškus, detalus ir efektyvus koordinavimo ir kokybės valdymo planas, susietas su kitomis pasiūlymo dalimis, paremtas bendra projekto įgyvendinimo metodologija. Labai gerai išnagrinėtas Pirkėjo vaidmuo ir aprašyta logistika bei sprendimų derinimo procedūros. Parodyta, kad sudarant planą siekta optimizuoti žmonių išteklių naudojimą. Kokybės valdymo ir koordinavimo planai orientuoti į projekto specifiką. |

* 1. Gavus vienintelį pasiūlymą, ekonominio naudingumo vertinimas atliekamas nebus.

# Pasiūlymų atmetimo priežastys

* 1. Komisija atmeta pasiūlymą, jeigu:
     1. tiekėjas pateikė daugiau nei vieną pasiūlymą (atmetami visi tiekėjo pasiūlymai);
     2. tiekėjas neatitiko minimalių kvalifikacijos reikalavimų;
     3. tiekėjas pasiūlyme pateikė netikslius ar neišsamius duomenis apie savo kvalifikaciją ir, Pirkėjui prašant, nepatikslino jų;
     4. pasiūlymas (jei vykdomos derybos - galutinis pasiūlymas) neatitiko konkurso sąlygose nustatytų reikalavimų (tiekėjo pasiūlyme nurodytas pirkimo objektas neatitinka reikalavimų, nurodytų techninėje specifikacijoje, ir kt.) arba dalyvis, Pirkėjo prašymu, nekeisdamas pasiūlymo esmės, nepaaiškino arba nepatikslino savo pasiūlymo;
     5. tiekėjas per Pirkėjo nurodytą terminą neištaisė aritmetinių klaidų ir (ar) nepaaiškino pasiūlymo;
     6. buvo pasiūlyta neįprastai maža kaina ir tiekėjas Pirkėjo prašymu nepateikė raštiško kainos sudėtinių dalių pagrindimo arba kitaip nepagrindė neįprastai mažos kainos;
     7. tiekėjas pateikė melagingą informaciją, kurią Pirkėjas gali įrodyti bet kokiomis teisėtomis priemonėmis;
     8. tiekėjo, kurio pasiūlymas neatmestas dėl kitų priežasčių, buvo pasiūlyta per didelė, perkančiajai organizacijai nepriimtina pasiūlymo kaina.
  2. Apie pasiūlymo atmetimą tiekėjas informuojamas per vieną darbo dieną nuo šio sprendimo priėmimo dienos.

# Derybos

* 1. Visi šiose derybų sąlygose nustatytus minimalius reikalavimus atitinkantys tiekėjai bus kviečiami deryboms*.*
  2. Derybos yra vykdomos su visais tiekėjais, kurių pasiūlymai nebuvo atmesti. Derybų metu tiekėjams pateikiama ta pati informacija. Derybų rezultatai įforminami protokolu, kurie rengiami atskiri kiekvienam tiekėjui.
  3. Derybos gali būti vykdomos dėl visų perkamų darbų, prekių ar paslaugų charakteristikų, įskaitant kainą, kokybę, komercines sąlygas ir socialinius, aplinkosaugos ir inovacinius aspektus. Nesiderama dėl minimalių reikalavimų, taikomų pirkimo objektui, tiekėjų kvalifikacijai, tiekėjų pasiūlymams, šių pasiūlymų vertinimo kriterijų ir esminių pirkimo sutarties sąlygų.
  4. Su visais tiekėjais, kurių pasiūlymai nebuvo atmesti, vyks derybos šių sąlygų 1.6 punkte nurodytu elektroniniu paštu.
  5. Derybų procedūrų metu Komisija tretiesiems asmenims neatskleidžia jokios iš teikėjo gautos informacijos be jo sutikimo. Derybos vykdomos su kiekvienu tiekėju atskirai.
  6. Derybų galutiniai pasiūlymai yra šalių pasirašyti derybų protokolai bei pirminiai pasiūlymai, kiek jie nebuvo pakeisti derybų metu. Galutiniai pasiūlymai vertinami šiose pirkimo sąlygose nustatyta tvarka.
  7. Baigus derybas ir įvertinus galutinius pasiūlymus patvirtinama galutinė pasiūlymų eilė. Jei tiekėjas neatvyko į derybas, sudarant galutinę konkurso pasiūlymų eilę, vertinamas pirminis neatvykusio tiekėjo pasiūlymas.

# Sprendimas dėl laimėtojo nustatymo

* 1. Išnagrinėjusi, įvertinusi ir palyginusi pateiktus pasiūlymus, Komisija nustato pasiūlymų eilę. Pasiūlymai šioje eilėje surašomi ekonominio naudingumo mažėjimo tvarka. Jeigu kelių pateiktų pasiūlymų yra vienodas ekonominis naudingumas, nustatant pasiūlymų eilę pirmesnis į šią eilę įrašomas tiekėjas, kurio pasiūlymas įregistruotas anksčiausiai.
  2. Tais atvejais, kai pasiūlymą pateikė tik vienas tiekėjas, pasiūlymų eilė nenustatoma ir jo pasiūlymas laikomas laimėjusiu, jeigu nebuvo atmestas pagal šių konkurso sąlygų nuostatas.
  3. Ekonomiškiausią pasiūlymą pateikęs tiekėjas yra skelbiamas laimėjusiu konkursą ir jis kviečiamas sudaryti sutartį, nurodant laiką iki kada reikia sudaryti sutartį.
  4. Jeigu tiekėjas, kurio pasiūlymas pripažintas laimėjusiu, raštu atsisako sudaryti pirkimo sutartį arba iki nurodyto laiko neatvyksta sudaryti pirkimo sutarties, nepateikia derybų sąlygose nustatyto pirkimo sutarties įvykdymo užtikrinimo, arba atsisako pirkimo sutartį sudaryti pirkimo dokumentuose nustatytomis sąlygomis, laikoma, kad jis atsisakė sudaryti pirkimo sutartį. Tuo atveju Komisija siūlo sudaryti pirkimo sutartį tiekėjui, kurio pasiūlymas pagal sudarytą pasiūlymų eilę yra pirmas po tiekėjo, atsisakiusio sudaryti pirkimo sutartį.

# Pirkimo sutarties sąlygos

* 1. Pirkimo sutarties sąlygos pateikiamos pridedamame pirkimo-pardavimo sutarties projekte (derybų sąlygų 3 priedas). Pirkimo sutartis pasirašoma su laimėjusį pasiūlymą pateikusiu tiekėju šiose konkurso sąlygose nustatytomis sąlygomis, vadovaujantis Taisyklėmis ir Civiliniu kodeksu.
  2. Sudarant pirkimo sutartį, negali būti keičiama laimėjusio tiekėjo galutinio pasiūlymo kaina ir esminės sąlygos, taip pat pirkėjo pirkimo pradžioje nustatytos esminės pirkimo sąlygos, išskyrus šių sąlygų 8 punkte nustatytais atvejai.
  3. Pirkimo sutarties įvykdymas gali būti užtikrinamas delspinigiais.
  4. Vykdant pirkimo sutartį, esminės pirkimo sutarties sąlygos keičiamos nebus, jeigu:
     1. jos pakeičiamos numatant naujas sąlygas, kurios, jeigu būtų nustatytos pirkimo dokumentuose, būtų suteikusios galimybę dalyvauti pirkimo procedūrose kitiems, nei dalyvavo, tiekėjams;
     2. jos pakeičiamos numatant naujas sąlygas, dėl kurių, jeigu jos būtų nustatytos pirkimo dokumentuose, laimėjusiu pasiūlymu galėtų būti pripažintas kito, nei pasirinktas, tiekėjo pasiūlymas;
     3. pirkimo objektas yra pakeičiamas taip, kad į keičiamą pirkimo sutartį įtraukiamos naujos (papildomos) prekės, paslaugos ar darbai;
     4. ekonominė sutarties pusiausvyra pasikeičia asmens, su kuriuo sudaryta sutartis, naudai taip, kaip nebuvo nustatyta pirminės sutarties sąlygose.
  5. Pirkimo sutartis ar preliminarioji sutartis jos galiojimo laikotarpiu taip pat gali būti keičiama, kai pakeitimu iš esmės nepakeičiamas pirkimo sutarties pobūdis ir bendra atskirų pakeitimų pagal šį punktą vertė neviršija 10 procentų pradinės pirkimo sutarties vertės prekių ar paslaugų pirkimo atveju ir 15 procentų – darbų pirkimo atveju.

# Baigiamosios nuostatos

* 1. Tiekėjams pasiūlymų rengimo ir dalyvavimo derybose išlaidos neatlyginamos.
  2. Pirkėjas bet kuriuo metu iki pirkimo sutarties sudarymo turi teisę nutraukti pirkimo procedūras, jeigu atsirado aplinkybių, kurių nebuvo galima numatyti. Priėmęs sprendimą nutraukti pirkimo procedūras, Pirkėjas ne vėliau kaip per 3 darbo dienas nuo sprendimo priėmimo apie šį sprendimą praneša visiems pasiūlymus pateikusiems tiekėjams, o jeigu pirkimo procedūros nutraukiamos iki galutinio pasiūlymo pateikimo termino, visiems pirkimo sąlygas ir (arba) pirkimų dokumentus įsigijusiems tiekėjams.
  3. Pirkėjas, ne vėliau kaip per 3 darbo dienas po pirkimo sutarties sudarymo, informuoja raštu visus pasiūlymus pateikusius tiekėjus apie pirkimo sutarties sudarymą, nurodydamas tiekėją su kuriuo sudaryta pirkimo sutartis, bei jo pasiūlytą kainą.
  4. Informacija, pateikta pasiūlymuose, išskyrus nurodytą konkurso sąlygų 11.3 punkte, tiekėjams ir tretiesiems asmenims, išskyrus asmenis, administruojančius ir audituojančius ES fondų lėšų naudojimą, neskelbiama.

# Priedai

* 1. Techninė specifikacija.
  2. Pasiūlymo forma.
  3. Sutarties projektas.